**PLUNGĖS RAJONO SAVIVALDYBĖ**

**CENTRALIZUOTO VIDAUS AUDITO SKYRIUS**

**2021 METŲ VEIKLOS ATASKAITA**

2022 m. sausio 25 d. Nr. 3-2022

Plungė

**1.  Informacija apie Centralizuoto vidaus audito skyrių ir jame dirbančius asmenis.**

Centralizuoto vidaus audito tarnyba Plungės rajono savivaldybės administracijoje įsteigta Plungės rajono savivaldybės tarybos 2003 m. gruodžio 4 d. sprendimu, o, vadovaudamasi Lietuvos Respublikos finansų ministerijos Vidaus audito ir kontrolės metodologijos grupės skyriaus vertinimo metu teikta rekomendacija, Plungės rajono savivaldybės taryba 2021 m. balandžio 29 d. sprendimu Nr. 99[[1]](#footnote-1) pavadinimą pakeitė į Plungės rajono savivaldybės Centralizuoto vidaus audito skyrių (toliau – CVAS).

CVAS yra patvirtintos 3 pareigybės - 2 vyriausieji specialistai ir vedėjas, kurio etatas iki 2021 m. rugsėjo 1 d. buvo laisvas nuo 2017 metų. Visus 2021 m. CVAS dirbo tik vienas darbuotojas, kadangi nuo 2020 m. balandžio 1 d. dviem metams antrai skyriaus darbuotojai buvo suteiktos vaiko auginimo atostogos.

**2. CVAS veiklos organizavimas**

CVAS yra savarankiškas Savivaldybės administracijos struktūrinis padalinys, išlaikomas iš Savivaldybės biudžeto ir tiesiogiai pavaldus ir atskaitingas Administracijos direktoriui. Savivaldybės administracijoje užtikrinamas CVAS veiklos nepriklausomumas, sudarytos prielaidos vidaus auditorių objektyviai veiklai. CVAS, vykdydamas priskirtas funkcijas, vadovaujasi Savivaldybės administracijos direktoriaus patvirtintais CVAS nuostatais bei CVAS vidaus audito metodika[[2]](#footnote-2), CVAS vedėjo ir vyr. specialisto pareigybių aprašymais[[3]](#footnote-3).

CVAS konsultavimo veiklos užduočių, kurioms vykdyti skirta daugiau kaip 20 d. d., atlikti neteko. Vadovaudamasis Lietuvos Respublikos vidaus kontrolės ir vidaus audito įstatymo 10 str. 5 d. nuostata, siekdamas CVAS veiklos nepriklausomumo ir objektyvumo, Administracijos direktorius netraukė skyriaus darbuotojos į darbo grupes ar komisijas, t. y. ataskaitiniais metais visiškai buvo užtikrintas vidaus auditorės veiklos ir organizacinis nepriklausomumas, valdymo funkcijos nebuvo perduotos kitiems valstybės tarnautojams ar darbuotojams, auditorė savo veikloje buvo nepriklausoma nuo vertinamos viešojo juridinio asmens veiklos, atliekamų vidaus kontrolės procedūrų ir už jas neatsakinga.

CVAS darbuotojai buvo sudarytos visos sąlygos tobulinti profesinius įgūdžius, tačiau dėl Covid-19 pandemijos tai buvo daroma minimaliai. Vyr. specialistė, kuri nuo rugsėjo 1 d. dirba vedėja, tobulino profesines žinias šiose srityse: viešųjų pirkimų ir vidaus kontrolės pirkimų įstaigoje aktualijos (22 ak. val. kontaktiniu būdu) bei valstybės tarnautojų analitinių gebėjimų stiprinimas (bendrinės ir šnekamosios anglų kalbos B1.1 (pagal BEKAM) lygio kursai (50 ak. val. nuotoliniu būdu).

**3. CVAS veiklos planavimas**

Planuojant CVAS veiklą, sudaromi strateginiai ir metiniai veiklos planai, kurie sudaromi atsižvelgiant į naujai atsiradusių audituojamų subjektų ir audituojamų sričių rizikingumo ir jų reikšmingumo vertinimo rezultatus, nustačius rizikingiausias audituotinas veiklos sritis, pasitarus su vadovybe ir priėmus galutinius sprendimus. CVAS veiklos planas sudaromas atsižvelgiant į strateginį CVAS veiklos planą, kuris kasmet koreguojamas jį atnaujinant pagal visas esamas aktualijas, tačiau kuriame jau treji metai iš eilės, siekiant efektyvaus turto tausojimo ir racionalaus jo naudojimo, numatomas trumpalaikio turto, konkrečiai - ūkinio inventoriaus - valdymo, naudojimo ir disponavimo juo efektyvumo vertinimas, ypatingą dėmesį atkreipiant į metinės turto inventorizavimo srities analizę.

CVAS 2021 metų veiklos plano projektas, kaip numatyta Lietuvos Respublikos vietos savivaldos įstatyme, buvo parengtas ir koordinavimo tikslais, siekiant išvengti darbų dubliavimo, suderintas su savivaldybės kontrolieriumi (Savivaldybės Kontrolės ir audito tarnyba), vėliau veiklos plano projektas buvo pateiktas Valstybės kontrolei, o kai CVAS veiklos planą patvirtino Administracijos direktorius, jis buvo pateiktas ir Valstybės kontrolei, kaip tai numato Lietuvos Respublikos vietos savivaldos įstatymo 28 straipsnio 5 punktas. Per metus veiklos planas buvo tikslinamas, atsižvelgiant į veiklos planą įtrauktą ir ataskaitiniais metais reorganizuotą audituojamą subjektą[[4]](#footnote-4).

Kadangi CVAS nėra visiškai sukomplektuotas, t. y. dirba tik vienas darbuotojas, o Plungės rajono savivaldybė turi net 65 audituojamus subjektus (neskaitant Savivaldybės biudžeto programų), poauditinė veikla visada užtikrinama, tačiau ji atskirais auditais atlikti iš anksto neplanuojama. Remiantis CVAS darbuotojos 2021 metų pradžioje atliktos visų pavaldžių įstaigų ir Administracijos struktūrinių bei teritorinių padalinių vadovų apklausos duomenimis, nustatyta, jog daugelyje įstaigų vidaus auditas paskutinį kartą buvo atliktas seniai, o kai kuriose nėra atliktas nė karto. Tačiau 2021 m. vieną poauditinės veiklos užtikrinimą teko atlikti atskiru auditu, atsižvelgiant į numatyto audituojamo subjekto reorganizavimą, prijungiant jį prie biudžetinės įstaigos, kurioje vidaus auditas buvo atliktas 2019 m. ir kurio metu teikta rekomendacija vis dar nebuvo įgyvendinta.

**Centralizuoto vidaus audito skyriaus audituojama visuma 2021 metų pabaigoje:**

\* Plungės rajono savivaldybės administracijos struktūriniai padaliniai (16 skyrių ir 3 vyr. specialistai): Architektūros ir teritorijų planavimo, Bendrųjų reikalų, Buhalterinės apskaitos, Civilinės metrikacijos, Finansų ir biudžeto, Informacinių technologijų, Juridinis ir personalo administravimo, Protokolo, Strateginio planavimo ir investicijų, Socialinės paramos, Švietimo ir sporto, Kultūros, turizmo ir viešųjų ryšių, Vietos ūkio, Turto, Viešųjų pirkimų ir Žemės ūkio skyriai bei tiesiogiai pavaldūs Administracijos direktoriui - vyr. specialistas civilinei saugai ir mobilizacijai, savivaldybės gydytojas bei jaunimo reikalų koordinatorius;

\* Plungės rajono savivaldybės administracijos struktūriniai teritoriniai padaliniai (11 seniūnijų):Plungės miesto, Alsėdžių, Babrungo, Kulių, Nausodžio, Paukštakių, Platelių, Stalgėnų, Šateikių, Žemaičių Kalvarijos, Žlibinų seniūnijos;

\* Plungės rajono savivaldybės 33 biudžetinės įstaigos,

\* Plungės rajono savivaldybės 5 viešosios įstaigos,

\* Plungės rajono savivaldybės 8 biudžeto programos*.*

Nors vidaus audito visuma pastaraisiais metais dėl reorganizuojamų įstaigų mažėja, CVAS darbuotojų poreikis nesikeičia.

**4. Vidaus auditų atlikimas ir rezultatai**

2021 m. CVAS veiklos plane buvo numatyti atlikti 3 vidaus auditai ir 1 administracinės naštos mažinimo vertinimas. Vienas vidaus auditas buvo atliktas kartu vykdant ir poauditinės veiklos užtikrinimą, kadangi, kaip jau minėta anksčiau, įstaigos buvo reorganizuotos, t. y. planuotas audituoti subjektas tapo 2018 m. audituoto subjekto, kuris buvo nevisiškai įgyvendinęs teiktas rekomendacijas, skyriumi.

CVAS 2021 metais atliko tik vieną administracinės naštos mažinimo vertinimą, kadangi dėl darbuotojų trūkumo atlikti jų daugiau fiziškai buvo neįmanoma. Tačiau vertinimas atliktas vertinant visą praėjusį laikotarpį, apimant visus kalendorinius metus, o ne kas pusmetį. Audito metu buvo vertinamos 2020-2022 metų Strateginiame veiklos plane numatytos keturios administracinės naštos mažinimo priemonės, jų vertinimo kriterijai bei priemonių įgyvendinimas.

Vertinimo metu nagrinėjant, ar audituojamu laikotarpiu administracinės naštos mažinimo priemonės buvo įgyvendinamos pagal Strateginiame veiklos plane numatytus vertinimo kriterijus, buvo peržiūrėta ir vertinta administracinės naštos mažinimo priemonių vykdytojų pateikta su administracinės naštos mažinimo priemonių vykdymu susijusi informacija, kuria remiantis vertinimo ataskaitoje buvo teigiama, jog nors administracinės naštos mažinimo priemonės buvo visos įgyvendintos, Strateginiame veiklos plane numatyti vertinimo kriterijai yra patys minimaliausi.

Vertinimo ataskaitoje Administracijai buvo siūloma, siekiant ir toliau kelti teikiamų administracinių paslaugų kokybės lygį bei stengiantis pagerinti asmenų aptarnavimo kokybę, daugiau dėmesio skirti asmens aptarnavimo kokybės vertinimo anketų sudarymui, viešinimui bei surinktų rezultatų analizei ir sprendimų priėmimui.

Administracinės naštos mažinimo priemonėms įgyvendinti lėšų nebuvo skirta, todėl jų panaudojimas nebuvo vertinamas. Administracinės naštos mažinimo ataskaita buvo aptarta su Savivaldybės administracijos direktoriumi bei su direktoriaus įsakymu sudarytos administracinės naštos mažinimo priemonių planui parengti ir jo įgyvendinimui organizuoti komisijos pirmininko pavaduotoju. Rekomendacijų įgyvendinimo priemonių planas suderintas laiku, dvi rekomendacijos įgyvendintos, viena neteko aktualumo dėl pasikeitusio teisinio reglamentavimo.

Po administracinės naštos mažinimo priemonių įgyvendinimo vertinimo buvo atliekamas veiklos vertinimas Platelių seniūnijoje (toliau – Seniūnija), kurio metu, išnagrinėjus visų Seniūnijos darbuotojų pareigybių aprašymus, pastebėta, jog valstybės tarnautojų pareigybių aprašymai atitinka visus keliamus reikalavimus, tačiau darbuotojų, dirbančių pagal darbo sutartis, pareigybių aprašymuose neišvengta nurodytų funkcijų ir atsakomybės dubliavimo, neužtikrinta vidaus kontrolė, nurodant specialiuosius reikalavimus atitinkamiems pareigybių lygiams, rengiant pareigybių aprašymus, juos atnaujinant bei supažindinant su jais darbuotojus.

Į vidaus audito apimtį taip pat buvo įtraukta leidimų prekiauti ir (ar) teikti paslaugas Plungės rajono savivaldybės viešosiose vietose išdavimo analizė, kurios metu ir paaiškėjo, jog Seniūnija, išduodama leidimus prekiauti ir (ar) teikti paslaugas viešosiose vietose, ne visada laikosi Vietinės rinkliavos už leidimo prekiauti ar (ir) teikti paslaugas Plungės rajono savivaldybės viešosiose vietose išdavimo nuostatuose nustatytų reikalavimų: neatidžiai renkami būtini dokumentai, nevisiškai tinkamai pritaikomos lengvatų nuostatos, dėl ko galima neteisingai apskaičiuoti rinkliavos dydį.

Taip pat vidaus audito Seniūnijoje metu buvo nagrinėjamas tarnybinių automobilių naudojimas. Nustatyta, jog būtina sustiprinti kontrolę, vykdant Administracijos tarnybinių lengvųjų automobilių įsigijimo, nuomos ir naudojimo taisyklėse numatytus reikalavimus: nuolat papildyti Administracijos direktoriaus įsakymu tvirtinamą Administracijos darbuotojų, galinčių naudotis tarnybiniais automobiliais, sąrašą, sąraše įrašytus darbuotojus supažindinti su asmens duomenų tvarkymo, vykdant darbuotojų tarnybinių automobilių naudojimo stebėseną Plungės rajono savivaldybės administracijoje, tvarkos aprašu, užtikrinti jame numatytų taisyklių laikymąsi, sustiprinti Plungės rajono savivaldybės administracijos tarnybinių lengvųjų automobilių įsigijimo, nuomos ir naudojimo taisyklėse numatyto transporto priemonių administratoriaus tinkamą tarnybinių transporto priemonių administravimą ir jų naudojimo ir eksploatacijos kontrolę telemetrine transporto stebėjimo ir kontrolės sistema. Būtina vadovautis asmens duomenų tvarkymo, vykdant darbuotojų tarnybinių automobilių naudojimo stebėseną Plungės rajono savivaldybės administracijoje, tvarkos aprašo reikalavimu prieigą prie stebėsenos įrangos ir (ar) stebėsenos duomenų suteikti tik tada, kai atsakingas asmuo pasirašo Konfidencialumo įsipareigojimą, bei sustiprinti kontrolę už visų reikalingų degalų ataskaitų rekvizitų užpildymą (atsakingų asmenų, tikrinusių asmenų, tvirtinimo žymų pildymas bei pasirašymas ir t. t.).

Atlikus Seniūnijoje metinės inventorizacijos vertinimo procedūras, nustatyta neatitikimų ir pastebėjimų, kurie parodė, jog yra nevisiškai laikomasi inventorizacijos taisyklių, tačiau kurių pažeidimai nėra esminiai ir nedaro įtakos apskaitos bei iš jų sudaromos finansinės atskaitomybės duomenų tikrumui ir teisingumui.Rekomendacijos, susijusios su inventorizacijos atlikimu, vidaus audito ataskaitoje pakartotinai nebuvo teikiamos, kadangi Administracijos direktoriui jos jau buvo suformuluotos 2020 metų kovo 31 d. turto valdymo, naudojimo ir disponavimo juo vertinimo vidaus audito ataskaitoje.

Vidaus audito Seniūnijoje metu išanalizavus Plungės rajono savivaldybės tarybos sprendimus, Administracijos tvarkas, pateiktus darbuotojų dokumentus, direktoriaus įsakymus, atsakymus į vidaus kontrolės sistemos aplinkos vertinimo anketą (klausimyną), nustatyta, kad Seniūnijos veikla yra tinkamai reglamentuota, tačiau efektyvesnei veiklai vis dėlto trūksta griežtos kontrolės sistemos, kurią sukūrus darbuotojai turėtų mažesnę laisvę įvairioms interpretacijoms. Audito ataskaitoje buvo pateiktos 9 rekomendacijos (6 didelio ir 3 vidutinio reikšmingumo), susijusios su kontrolės procesų tobulinimu. Visos rekomendacijos jau yra įgyvendintos.

2021 m. CVAS veiklos plane buvo numatytas vidaus auditas Plungės vyskupo Motiejaus Valančiaus pradinėje mokykloje, tačiau nuo 2021 m. rugsėjo 1 d. ją reorganizavus, Plungės vyskupo Motiejaus Valančiaus pradinė mokykla (toliau – Skyrius) tapo Plungės akademiko Adolfo Jucio progimnazijos (toliau – Progimnazija) skyriumi, todėl CVAS veiklos planas buvo koreguojamas dėl audituotino subjekto keitimo, kartu dėl ankstesnio vidaus audito[[5]](#footnote-5) (toliau – Ankstesnis vidaus auditas) Progimnazijoje metu teiktų rekomendacijų neįgyvendinimo numatant papildomą dienų skaičių poauditinei veiklai atlikti.

Vidaus audito metu vertinta bei tikrinta pateikta informacija, susijusi su inventorizacijos atlikimu Progimnazijoje ir Skyriuje. Peržiūrėti inventorizacijos komisijos narių darbo laiko apskaitos audituojamo laikotarpio žiniaraščiai, Plungės rajono savivaldybės tarybos įsteigtų biudžetinių įstaigų centralizuotai tvarkomos apskaitos vadovas, Progimnazijos didžiosios knygos ataskaitos duomenys, išnagrinėti įsakymai dėl metinės inventorizacijos atlikimo Progimnazijoje bei Skyriuje, visi audituojamo laikotarpio inventorizacijos aprašai: sutikrinimo žiniaraščiai, tarpusavio atsiskaitymo suderinimo aktai ir kt. inventorizacijos komisijos pateikti dokumentai. Tikrinti audituojamo laikotarpio įsakymų personalo ir personalo (mokytojų) klausimais registrai. Išanalizuoti aptarnaujančio personalo darbo grafikai, darbuotojų individualūs darbo grafikai, įsakymai dėl darbo nuotoliniu būdu, visi direktoriaus audituojamo laikotarpio įsakymai dėl premijų skyrimo darbuotojams, Progimnazijos ir Skyriaus darbuotojų uždarbio kortelės. Peržiūrėti Progimnazijos aptarnaujančio personalo darbuotojų pareigybių aprašymai. Išnagrinėti visi dokumentai, susiję su Ankstesnio vidaus audito metu teiktos rekomendacijos dėl priemokos, skirtos pažeidžiant Lietuvos Respublikos teisės aktus, grąžinimo neįgyvendinimo.

Išnagrinėjus visus ir Progimnazijos, ir Skyriaus su metine turto inventorizacija susijusius dokumentus, nustatyta, jog inventorizavimo srityje pokytį po Ankstesnio vidaus audito metu teiktų pastebėjimų Progimnazijos veikloje galima įžvelgti, tačiau jis labai minimalus ir nepakankamas efektyviam turto administravimui. Ypatingą dėmesį šioje srityje buvo rekomenduojama atkreipti į minimalią materialiojo ilgalaikio turto vertę, kuri yra 500,00 Eur, kadangi klaidingai priskirtas turtas gali turėti įtakos galutiniams Progimnazijos finansinės atskaitomybės duomenims. Rekomendacijos, susijusios su inventorizacijos atlikimu, vidaus audito ataskaitoje pakartotinai Progimnazijai nebuvo teikiamos, kadangi jos jau buvo suformuluotos Ankstesnio vidaus audito metu, rekomendacijų įgyvendinimo priemonių planas suderintas, o kai kurios rekomendacijos jau ir įgyvendintos.

Ankstesnio vidaus audito metu (2019 m.) buvo teikta rekomendacija dėl Progimnazijos darbuotojui, pažeidžiant Lietuvos Respublikos teisės aktus, išmokėtos priemokos grąžinimo, tačiau rekomendacija, pradėjus vykdyti Progimnazijoje vidaus auditą 2021 metais, įgyvendinta vis dar nebuvo. Kadangi priemoką, skirtą nesilaikant Lietuvos Respublikos teisės aktų, gavęs darbuotojas grąžinti nesutiko, o priemokas skyręs mokytojas, tuo metu laikinai vykdęs direktoriaus funkcijas, Progimnazijoje jau nebedirbo, siekdamas užtikrinti nesilaikant Lietuvos Respublikos teisės aktų skirtos 2 062,28 Eur priemokos grąžinimą į Savivaldybės biudžetą, vidaus audito vykdymo metu Progimnazijos direktorius kreipėsi į Darbo ginčų komisiją. 2021 m. lapkričio 30 d. Progimnazijos direktorius CVAS informavo, kad dėl permokos grąžinimo susitarta ne tik su atsakovais, t. y. buhalteriu ir buvusiu Progimnazijos mokytoju, tuo metu laikinai vykdžiusiu direktoriaus funkcijas, bet ir su priemokas gavusiu darbuotoju. 2021 m. gruodžio 31 d. duomenimis, Savivaldybei padaryta žala beveik atlyginta, t. y. neatlygintos žalos dydis tik 390,00 Eur.

Siekiant išsamiau susipažinti su vidaus kontrolės aplinka, vidaus audito metu taip pat buvo išnagrinėti aptarnaujančio personalo darbo grafikai, jų sudarymas ir teisingumas, didžiausią dėmesį atkreipiant į nuotolinį darbą, bei patikrinta premijų skyrimo sritis. Nustatyta, jog darbo grafikai yra patvirtinti Progimnazijos direktoriaus bei, juos sudarant, yra atsižvelgiama į kitas darbuotojų pareigas tam, kad nesidubliuotų darbo valandos skirtingoms pareigybėms.Progimnazija taip pat yra pasitvirtinusi darbuotojų, dirbančių pagal darbo sutartis, darbo nuotoliniu būdu taisykles, kurios ir apibrėžia visus reikalavimus darbui nuotoliniu būdu, tačiau kurioje trūksta numatytų kontrolės procedūrų dėl pavestų užduočių vykdymo ir atsiskaitymo bei kurias galima įtraukti į darbuotojo pildomą prašymą dėl leidimo dirbti nuotoliniu būdu. Nustatyta, jog Progimnazija nesivadovauja Lietuvos vyriausiojo archyvo 2011 m. kovo 9 d. įsakymo Nr. V-100 „Dėl Bendrųjų dokumentų saugojimo terminų rodyklės patvirtinimo“ reikalavimais darbuotojų prašymus, susijusius su tarnyba ar darbo santykiais, saugoti minimaliai 3 metus.

Atkreiptinas dėmesys, jog Progimnazija, nors ir naudojasi dokumentų valdymo sistema „Kontora“, tačiau nei įsakymų, nei darbuotojų prašymų, nei kitų dokumentų joje neregistruoja, o įsakymų ir kitų dokumentų registrus sudarinėja rankiniu būdu Word dokumentuose. Siekiant išvengti įsakymų numerių su dėl neaiškių priežasčių atsirandančiomis papildomomis raidėmis prie jų, Progimnazijai nurodyta išnaudoti visas dokumentų valdymo sistemos „Kontora“ galimybes ir ateityje visus Progimnazijos dokumentus registruoti tik joje.

Vidaus audito metu taip pat buvo nustatyta, jog Progimnazija nesivadovauja Lietuvos Respublikos valstybės ir savivaldybių įstaigų darbuotojų darbo apmokėjimo ir komisijų narių atlygio už darbą įstatymo 12 straipsnio 2 dalimi, kurioje nurodyta, jog premija gali būti skiriama ne daugiau kaip vieną kartą per metus. Progimnazija turi pasitvirtinusi darbo apmokėjimo sistemos aprašą, kuriame ši prievolė taip pat atsispindi, tačiau vis tiek premijos audituojamu laikotarpiu kai kuriems darbuotojams buvo skirtos po kelis kartus, t. y. keliais skirtingais Progimnazijos direktoriaus įsakymais. Pažeidžiant teisės aktus buvo skirta premijų už 2 711,11 Eur sumą. Padaryta žala Savivaldybės biudžetui jau yra atlyginta.

Vidaus audito metu išanalizavus visus surinktus audituojamų sričių dokumentus ir įvertinus pastebėtus trūkumus, nustatyta, kad audituotose srityse vidaus kontrolės sistema yra sukurta, tačiau ja yra užtikrinami tik pagrindiniai jai keliami tikslai. Vidaus audito metu nustatyti neatitikimai, naudojant ir valdant Progimnazijai skirtas lėšas, parodė, kad, nors vidaus kontrolės sistema Progimnazijoje yra sukurta, tačiau, siekiant efektyvumo, būtina didesnė jos kontrolė ir laikymasis.

Vidaus audito ataskaitoje buvo pateiktos 5 didelio reikšmingumo rekomendacijos Progimnazijai ir 3 taip pat didelio reikšmingumo rekomendacijos Plungės paslaugų ir švietimo pagalbos centrui, kurio darbuotojas tvarko Progimnazijos buhalterinę apskaitą.

Su atlikto vidaus audito ataskaitos projektu supažindintas buvo ne tik audituojamo subjekto vadovas, bet ir Progimnazijos apskaitą tvarkantis buhalteris bei jo vadovas, Savivaldybės administracijos Švietimo ir sporto skyriaus vedėjas, Administracijos direktorius bei informavimo raštas dėl atlikto vidaus audito rezultatų pateiktas merui. Rekomendacijų įgyvendinimo priemonių planas suderintas, rekomendacijos pradėtos įgyvendinti.

Trečiasis vidaus auditas „Ugdymo kokybės ir modernios aplinkos užtikrinimo programos gautų Europos Sąjungos lėšų panaudojimo administravimo vertinimas“ 2021 m. gruodžio 9 d. buvo pradėtas, tačiau dėl laiko trūkumo nebaigtas, todėl perkeltas į kitų metų CVAS veiklos planą.

Apibendrinant visus 2021 m. atliktus vertinimus, galima teigti, jog visi vidaus auditai buvo atliekami vadovaujantis Lietuvos Respublikos vidaus kontrolės ir vidaus audito įstatymu, Vidaus auditorių profesinės etikos taisyklėmis, Plungės rajono savivaldybės administracijos direktoriaus patvirtintais CVAS nuostatais ir Vidaus audito metodika, Lietuvos Respublikos galiojančiais įstatymais bei kitais norminiais teisės aktais. Vidaus auditams atlikti buvo rengiami vidaus audito planai, programos, ruošiami klausimynai ir kiti darbo dokumentai, kuriuos parengti numatyta CVAS Vidaus audito metodikoje.

Visų vidaus auditų ataskaitų projektai derinti buvo pateikiami ne tik audituojamų subjektų vadovams, bet ir su audituotina sritimi dirbantiems specialistams ar audituotinus subjektus kuruojantiems Administracijos darbuotojams, kurie per 5 darbo dienas turėjo galimybę susipažinti su pateiktais ataskaitų projektais ir pateikti atsiliepimus dėl juose išdėstytų pastebėjimų. Visi gauti atsiliepimai buvo įvertinti, atsižvelgiant į juos, buvo parengti darbo dokumentai ir galutinės vidaus audito ataskaitos, kurios pristatytos audituojamų subjektų vadovams, aptartos rekomendacijos ir galimos jų įgyvendinimo priemonės. Rekomendacijų priemonių planui pateikti audituojamų subjektų vadovams buvo skiriama 15 kalendorinių dienų. Visi rekomendacijų planai suderinti laiku.

Atsiskaitomaisiais metais vykdytų vidaus auditų metu nebuvo nustatyta pažeidimų, kurie turėtų būti perduoti nagrinėti teisėsaugos institucijoms.

Vykdant vidaus auditus, pastebima, jog viešųjų juridinių asmenų atliekama metinė turto inventorizacija dažniausiai neatitinka Lietuvos Respublikos Vyriausybės nustatytų Inventorizacijos taisyklių reikalavimų, todėl, siekiant užtikrinti apskaitos bei iš jų sudaromos finansinės atskaitomybės duomenų tikrumą ir teisingumą, CVAS Strateginiame plane ir toliau bus numatyta tikrinti Savivaldybės administracijai pavaldžių ir jos valdymo sričiai priskirtų viešųjų juridinių asmenų inventorizacijos vertinimo procedūras, nustatyti neatitikimus ir pateikti rekomendacijas efektyvios inventorizavimo sistemos stiprinimui.

**5. Vidaus kontrolės vertinimas**

Savivaldybės administracijoje nuo 2018 m. kovo 2 d. buvo vykdomas kokybės vadybos sistemos projekto LEAN diegimas. CVAS šio projekto neauditavo, tačiau projekto vadovas pateikė informaciją, kad projekto metu įsisavinti buvo 248 434,44 Eur, iš jų:

    - 211 169,27 Europos Sąjungos lėšos;

    - 37 265,17 Eur Savivaldybės biudžeto lėšos.

Siekiant didinti Plungės rajone gyvenančių asmenų pasitenkinimą aptarnavimo viešojo valdymo institucijose kokybe ir teikiamų paslaugų prieinamumu visuomenei, Savivaldybėje buvo:

* 1 aukšte įrengta patalpa dalykiniams susitikimas, pritaikyta neįgaliesiems, mamoms su kūdikiais ar vaikams, riboto judėjimo galimybių asmenims;
* 2 aukšte įrengti 3 kabinetai;
* įdiegta eilių valdymo sistema Socialinės paramos skyriuje;
* įrengtiems kabinetams nupirkti baldai;
* įsigytas 21 kompiuterių komplektas, skeneris, projektorius;
* įsigytos kapinių skaitmeninimo paslaugos [www.cemety.lt](http://www.cemety.lt/);
* įsigytos „MyLobster“ programos funkcionalumų išplėtimo paslaugos;
* surengti klientų aptarnavimo mokymai 55 darbuotojams.

Regione susidarius 115 tūkst. Eur nesuplanuotų ES lėšų, buvo planuojama pratęsti projekto veiklas, tačiau norimoms veikloms nebuvo gautas ministerijos ir agentūros pritarimas, todėl 2021 m. kovo 2 d. projektas buvo baigtas.

Atliekant vidaus auditus, visada buvo vertinama vidaus kontrolės aplinka, kuri gali padėti sumažinti klaidas ir apgaulės riziką. Vieno 2021 metais atlikto vidaus audito metu vidaus kontrolė audituojamame subjekte buvo įvertinta gerai, o vieno – silpnai, nes įstaigoje nustatyta ne visa rizika, nevykdomas rizikos valdymas, akivaizdūs vidaus kontrolės trūkumai, kurie daro neigiamą įtaką viešojo juridinio asmens veiklos rezultatams. Tokį vertinimą taip pat lėmė 2019 metais nustatytų trūkumų nešalinimas ir netgi jų kartojimas. Įstaigos tvarkose ar taisyklėse numatytos prievolės bei nustatytos kontrolės procedūros nevykdomos arba vykdomos netinkamai, nesivadovaujama arba netinkamai vadovaujamasi Lietuvos Respublikos teisės aktais, dėl kurių pažeidimų Savivaldybės biudžetui buvo padaryta 4 773,39 Eur žala, kuri 2021 m. gruodžio 31 d. buvo beveik atlyginta, t. y. neatlygintos žalos dydis tik 390,00 Eur.

**6. Pažangos stebėjimas**

Siekiant atliktų vidaus auditų rekomendacijų efektyvesnio įgyvendinimo, suėjus rekomendacijos terminui, CVAS teiraujasi audituotų subjektų, kaip vykdomos vidaus audito ataskaitoje pateiktos rekomendacijos, kaip šalinami nustatyti trūkumai, klaidos ir jų atsiradimą lemiantys veiksniai, ar gerinamas audituojamame subjekte vidaus kontrolės efektyvumas. Kadangi CVAS dirba tik vienas darbuotojas, siekiant atlikti auditus kuo didesniame įstaigų skaičiuje, CVAS vidaus audito ataskaitose pateiktų rekomendacijų įgyvendinimą pagrindžiantys dokumentai susirenkami nuotoliniu būdu, t. y. el. paštu, tačiau 2021 metais poauditinė veikla pakartotiniu vidaus auditu, kaip jau minėta anksčiau, buvo atlikta Plungės akademiko Adolfo Jucio progimnazijoje.

Audituotuose subjektuose įgyvendinant pateiktas rekomendacijas buvo atnaujintos teisės aktų nuostatas atitinkančios tvarkos, taisyklės, papildant jas trūkstamomis dokumentų formomis, atnaujinti teisės aktų nuostatų nebeatitinkantys darbuotojų pareigybių aprašymai, užtikrintas Savivaldybės tarybos sprendimų laikymasis, įvestos reikiamos kontrolės priemonės metinės turto inventorizacijos tinkamame vykdyme ir rezultatų pateikime, užtikrintas Savivaldybės biudžetui padarytos žalos atlyginimas bei laikymasis Lietuvos Respublikos teisės aktų, kad šie pažeidimai nebesikartotų. Iš viso 2021 metais buvo pateikta 20 rekomendacijų, iš kurių 14 įgyvendinta, viena vis dar neįgyvendinta, viena rekomendacija neteko aktualumo dėl pasikeitusio teisinio reglamentavimo ir 4 neįgyvendintos dėl vis dar nesuėjusio rekomendacijų įgyvendinimo termino.

Apibendrinant galima teigti, jog efektyvius vidaus audito darbo rezultatus rodo teiktų rekomendacijų įgyvendinimas, pasinaudojant vidaus audito ataskaitose pateiktais išsamiais pastebėjimais ir siūlymais trūkumams pašalinti. Dėl neįgyvendintų rekomendacijų su Administracijos darbuotojais, atsakingais už rekomendacijų įgyvendinimą, yra nuolat bendraujama ir bendradarbiaujama, siekiant nors ir pavėluotai, bet rekomendacijas įgyvendinti.

**7. CVAS veiklos kokybės užtikrinimas**

CVAS pateikus audituojamo subjekto vadovui vidaus audito ataskaitą, veiklos kokybės vidiniam vertinimui atlikti vėliau gali būti pateikiama ir apklausos anketa. Ši apklausa skirta susipažinti su audituojamų subjektų nuomone apie CVAS veiklą ir atliktą vidaus auditą. Remiantis audituojamų subjektų apklausos duomenimis, CVAS veikla ir bendradarbiavimas su audituojamais subjektais geras, neigiamų įvertinimų gauta nebuvo.

Nors CVAS konsultacijų teikimo dokumentais neįformina, t. y. neplanuotų konsultavimo užduočių neapibrėžia ir tam papildomo laiko neskiria, vis dažnėjantys įstaigų ar Administracijos struktūrinių teritorinių padalinių vadovų skambučiai parodo, jog CVAS darbo rezultatai yra akivaizdūs, reikalingi bei vertinami, ypač naujai dirbti pradėjusių vadovų, kurie, siekdami gerinti savo veiklos rezultatus ir siekdami kuo efektyvesnio išsikeltų tikslų įgyvendinimo, supranta, jog CVAS veikla yra skirta ne tik nusižengimų ir kontrolės trūkumų fiksavimui, bet ir galimybei pasikonsultuoti bei pasitarti sprendžiant iškilusias problemas.

Lietuvos Respublikos finansų ministro nustatytų vidaus auditorių profesinės etikos principų laikymasis, vykdant CVAS veiklos funkcijas, visada yra užtikrinamas.

Centralizuoto vidaus audito skyriaus vedėja Kristina Černeckienė

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Plungės rajono savivaldybės administracija

Centralizuoto vidaus audito skyrius

(8 448) 73123, kristina.cerneckiene@plunge.lt

1. Plungės rajono savivaldybės tarybos 2021 m. balandžio 29 d. sprendimo Nr. T1-99 „Dėl Plungės rajono savivaldybės tarybos 2018 m. liepos 26 d. sprendimo Nr. T1-162 „Dėl Plungės rajono savivaldybės administracijos struktūros patvirtinimo“ ir jį keitusių sprendimų pakeitimo“ 1.2 punktas. [↑](#footnote-ref-1)
2. Plungės rajono savivaldybės administracijos direktoriaus 2021 m. gegužės 31 d. įsakymas Nr. D-624 „Dėl Plungės rajono savivaldybės administracijos Centralizuoto vidaus audito skyriaus nuostatų ir vidaus audito metodikos patvirtinimo“. [↑](#footnote-ref-2)
3. Plungės rajono savivaldybės administracijos direktoriaus 2021 m. birželio 1 d. įsakymas Nr. D-29 „Dėl pareigybių aprašymų patvirtinimo“. [↑](#footnote-ref-3)
4. Plungės rajono savivaldybės tarybos 2021 m. kovo 25 d. sprendimo Nr. T1-64 „Dėl sutikimo reorganizuoti biudžetines įstaigas“ 3 ir 4 punktai. [↑](#footnote-ref-4)
5. Plungės rajono savivaldybės administracijos Centralizuoto savivaldybės vidaus audito skyriaus 2019 m. lapkričio 18 d. vidaus audito ataskaita Nr. VA14-10 „Plungės akademiko Adolfo Jucio progimnazijos 2018 metų inventorizacijos atlikimo vertinimas“. [↑](#footnote-ref-5)